לרבות ת"ח" שיהיה יותר ויותר ת"ח[[1]](#footnote-1).

את ה"א תירא "לרבות ת"ח"- היינו שגם ת"ח צריכים לקיים "את ה' אלקיך תירא[[2]](#footnote-2).

מסכת בבא קמא דף מא עמוד ב

ולהנך תנאי דמפקי ליה להאי בעל השור נקי לדרשה אחרינא, [כדבעינן למימר קמן,] הנאת עורו מנא להו? נפקא להו מאת בשרו - את הטפל לבשרו, מאי ניהו? עורו. והאי תנא את לא דריש, כדתניא: שמעון העמסוני, ואמרי לה נחמיה העמסוני היה דורש כל אתין שבתורה, כיון שהגיע לאת ה' אלהיך תירא פירש; אמרו לו תלמידיו: רבי, כל אתין שדרשת מה תהא עליהן? אמר להם: כשם שקבלתי שכר על הדרישה, כך קבלתי שכר על הפרישה[[3]](#footnote-3); עד שבא ר' עקיבא ולימד, את ה' אלהיך תירא - לרבות תלמידי חכמים.

**'את' – לרבות**

**א.משמעות המילה את**  
בעברית למילה 'את' ישנם שני מובנים. המקובל בימינו הוא הקדמה למושא, והביאור הנוסף הוא 'עם', למשל:  **(א)**וְאֵ֗לֶּה שְׁמוֹת֙ בְּנֵ֣י יִשְׂרָאֵ֔ל הַבָּאִ֖ים מִצְרָ֑יְמָה **אֵ֣ת** יַעֲקֹ֔ב אִ֥ישׁ וּבֵית֖וֹ בָּֽאוּ[[4]](#footnote-4)". משמעות זו שכיחה בזמננו, לציון שותפות עסקית למשל. בן גוריון טען שהמילה 'את' "ברוב הגדול של המקרים היא מיותרת לחלוטין.. חכמינו הרגישו בדבר, ורבי עקיבא היה דורש משום כך תילי תילים של הלכות על 'את'.. סימן ש'את' אינו נחוץ לגופו". בלשנים חלקו על כך: "כל העוקר 'את' מן המשפט בכוונה ובדעת, כאילו עוקר מפיו שן בריאה[[5]](#footnote-5)". בחלק מהמקומות העדר המילה עלול לגרור משמעות שגויה או כפולה. על הפסוק (ח) וַיּוּשַׁ֞ב אֶת־מֹשֶׁ֤ה וְאֶֽת־אַהֲרֹן֙ אֶל־פַּרְעֹ֔ה[[6]](#footnote-6).." כתב הראב"ע:

"מלת 'את'- כמו עצם הדבר, וכאשר יאמר האדם: אוהב**י**, שהיו"ד סימן המדבר, או יאמר אוהב אותי, שהטעם עצמי הדבר שוה, על כן אם אמר אומר, כי 'ראובן הרג את שמעון' אז שמעון הרוג, אך באמור 'ראובן הרג שמעון' הטעם שוה, כמו ורב יעבוד צעיר". דהיינו, העדר המילה 'את', מאפשר גם הבנה שהצעיר יעבוד את הרב[[7]](#footnote-7). כן כתב גם מהר"ל: "בכל מקום לשון את בא לרבות דבר הטפל והדבק[[8]](#footnote-8) כמו שדרשו (סוכה ו' א') ורחץ במים את בשרו, הטפל לבשרו, היינו עורו, את השמים ואת הארץ לרבות תולדותיהן. והרמב"ן מפרש, כי לכך פי' רז"ל בכל מקום על מלת את שבא לרבות, שהוא מלשון **אתא**, זהו לשון רבוי. ואין הדבר כך כלל, אבל מה שפירשו ז"ל 'את'- לרבות, כי לשון ''את לפי פשוטו כמו שפירשו המדקדקים כי באה זאת המלה על עצם הפעול". מאבי, ראובן פלג ז"ל, קיבלתי, ש'את' מרבה, פשוט בשל היותו כולל מא' ועד ת'. בדומה לכך את המילה 'אך' דורשים כדין בו קיימים שני חלקים. למשל, בעקבות הפסוק: "..אךְ בַּיּ֣וֹם הָרִאשׁ֔וֹן תַּשְׁבִּ֥יתוּ שְּׂאֹ֖ר מִבָּתֵּיכֶ֑ם..[[9]](#footnote-9)", דרשו חכמים: 'אך- חילק', ללמדנו ששני מצבים בהלכה זו, כמו מחצית האותיות, מא' ועד כ'. י"ד בניסן הוא יום חצוי, רק חלקו השני אסור באכילת חמץ[[10]](#footnote-10).

**ב. דעות התנאים**

הלשון 'עד שדרשה רבי עקיבא', מורה לכאורה על הסכמה גם מצד הדרשן הראשון[[11]](#footnote-11). מה עוד, שנחמיה העמסוני היה תלמידו של רבי עקיבא. אלא שבמקום שאנו לומדים זאת, אנו לומדים אלטרנטיבה לדרשה בסוגייתנו: "נחמיה עימסוני שימש את רבי עקיבא עשרים ושתים שנה ולמדו אתים וגמים ריבויין. אכין ורקין מיעוטין. אמר ליה: מהו הוא ההן דכתיב [שם יג] את ה' אלהיך תירא? אמר ליה: **אותו ואת תורתו**[[12]](#footnote-12)".

מכל מקום, סוגייתנו סבורה שישנו תנא, שאינו דורש 'את', והוא צועד בעקבותיו של נחמיה העמסוני[[13]](#footnote-13). דומה שגם בין הדרשנים ישנה מחלוקת פנימית. רבי עקיבא סבור שיש לדרוש 'את', רק אם בלעדיה המשפט בנוי כראוי. אולם אם נוצרת משמעות מעוותת, אין לדרוש. במצבים אלו, המילה 'את' נדרשת לגופה. לעומת זאת רבי ישמעאל דורש בכל מקרה:

"רבי ישמעאל שאל את רבי עקיבא: אמר לו: בשביל ששמשת את נחום איש גם זו עשרים ושתים שנה, אכין ורקין מיעוטין אתין וגמין רבויין, הדין את דכתיב הכא מה הוא? א"ל: אלו נאמר בראשית ברא אלהים שמים וארץ, היינו אומרים השמים והארץ אלהות הן, א"ל (דברים לב) כי לא דבר רק הוא מכם, ואם רק הוא, מכם, למה **שאין אתם יודעים לדרוש**, בשעה שאי אתם יגיעין בו, כי הוא חייכם, אימתי היא חייכם בשעה שאתם יגיעין בו, אלא: 'את השמים'- לרבות חמה ולבנה ומזלות, 'ואת הארץ'- לרבות אילנות ודשאין וגן עדן[[14]](#footnote-14) [[15]](#footnote-15)". הרב דוד כוכב מציע שרבי עקיבא דורש 'את', רק כשהיא צמודה לנשוא, כגון כבד את אביך. אולם "בפסוק 'ברא אלוקים את השמים', הנשוא, ברא, נכתב לפני הנושא, הבורא. לכן נצרכת המילה 'את' להבחין בין הבורא, לבין המושא הנברא. שאם לא כן יתפרש 'אלוקים השמים' כביטוי לבורא[[16]](#footnote-16)".

**ג. מדוע פרש נחמיה העמסוני ורבי עקיבא דרש?**

הכרח היה לפרוש מכל הדרשות "דכיון דמההיא לא נפקא לן מידי, אם כן מאחריני נמי ליכא למדרש מידי[[17]](#footnote-17)". יתכן גם שחשש להשלכות הדרשה החדשה, ורצה לבטל בשלן הכול: "למה היה חוזר מכל האתין שדרש, וכי בשביל שלא היה יכול לדרוש את ה' אלקיך תירא היה חוזר מכל האתין שדרש? ואין זה קשיא, שעשה זה **בשביל המינים**, שיאמרו מאחר שצריך לדרוש מלת את וכאן אין יכול לדרוש, אין זה רק כי יש עוד אלקות. לכן חזר שאין לדרוש מלת את כלל[[18]](#footnote-18)". יתכן גם שתוכן הפסוק עצמו מעודד את הפרישה: "בפ' האיש מקדש פרש"י שהיה ירא לרבות שום דבר להשוותם למורא המקום עכ"ל. ור"ל דאזהרת את ה' אלהיך תירא, היא גופה מביאו להיות ירא מהמקום שלא להשוות לו שום דבר ולכך פירש. וזהו שאמר: 'כך אני מקבל שכר על הפרישה', דמתוך מצות מורא מהמקום גופיה אני פורש[[19]](#footnote-19)". רבים התייחסו כאן להבדל בין יראת עונש לבין יראת רוממות. הרי פירושים שונים: "פירש משמע שהיה יודע לדורשו רק שפירש ולא רצה לגלות הדבר... אית יראה- יראת עונשי העה"ז או העה"ב. וזה **רוב עבודת אנשי העולם**. וכמה צדיקים וטובים עובדים מחמת יראה כזה. אך זה אינה עיקרית, כי העיק(ו)ר בגין דאיהו רב ושליט והיא יראת רוממתו...

אנשי העולם רובם ככלם אם לא יראו מעונשו ולא ישיגו זה- לא יעבדוהו.

והנה היראה מת"ח אינו מעונשו, כי במה כחו גדול? רק מחמת רוממותו.. אם נרבה מקרא את ה' אלקיך תירא לרבות ת"ח מסתמא **היראות שוים,** כי היכי דיראת ת"ח היא יראת התרוממותו ה"נ יראת הבורא ית"ש. ולא רבים יחכמו לירא כך **ויעזבו יראתם העונשיי הקודמת כי ימאסו בה, ואל יראת הרוממות לא יגיעו** ע"כ הסתיר הדבר ופירש , דלא ליפוק מני' חורבא, כמו שנכשלו תלמידי אנטיגנוס איש סוכו כידוע. אמנם ר"ע שבא והיה ע"ה גדול ושונא חכמים ועלה למדרגה כ"כ גדולה- א"כ ממנו יראו ולא יתיאשו עוד אם לא הגיעו עתה ליראה האמיתית ולא יעזבו עבודתם את ה' בשביל זה, וילכו בהדרגה עד שיגיעו וילמדו[[20]](#footnote-20)". "ודאי הוי ידע שמעון העמסוני למדרש דשייך יראה גבי רבו והא מקרא מפורש גבי משה: '**ויראו** מגשת אליו', וכתיב מדוע לא **יראתם** לדבר בעבדי במשה. נראה לפרש יותר עפ"י מה שמפורש בזוהר שיש ב' בחינות ביראה, הא' היא יראת שכר ועונש שהזהיר בזה משה בהרבה מקומות, ויש יראה עליונה מזה והיא יראת ה' בעבור גדולתו ורוממותו יתברך לאין תכלית וסוף. והנה ביראה פשוטה בעבור שכר ועונש..נקרא עובד ע"מ לקבל פרס.. ולפ"ז י"ל דודאי ידע שמעון העמסוני לפרש מה ה' שואל ממך כי אם ליראה את ה'.. אלא דזה שייך דוקא ביראה עליונה .. כי היראה משכר ועונש בזולתו, הוא חסרון ופגם ביראתו יתברך.

אך ראה זה מצאנו במעלת ת"ח וקדושי ה' שהקב"ה מסר בידם להטיב ולהעניש כמו שאמרו הוי זהיר בגחלתן שלא תכוה שנשיכתן.. , ע"כ ראוי לרבות ת"ח ביראת שכר ועונש ג"כ[[21]](#footnote-21)". אולי הניח נחמיה העמסוני שניתן למשוך את העם באהבה, אך סבר שביראה לא יצליח לעשות כן[[22]](#footnote-22).

יתכן שדווקא הפרישה איפשרה את הדרישה:

"דבר זה ששמעון העמסוני פירש מכל דרשותיו **מפני שחיפש האמת**, דבר זה ראה רבי עקיבא - ודרש **מגדלות שמעון העמסוני** בעצמו שהי' דבוק במדת האמת - חותמו של הקדוש ברוך הוא, שה'את' בא לרבות ת"ח[[23]](#footnote-23)". "עשרה הרוגי מלכות היו כנגד עשרת השבטים שמכרו את יוסף, ובאמת היו רק תשעה ושתפו את הקדוש ברוך הוא, ורבי עקיבא שהיה מן הגרים היה כנגד השכינה, ואמנם שמעון העמסוני היה ירא להשוות תלמידי חכמים לשכינה, אך אחר שרבי עקיבא היה כנגד השכינה ראה שיש השתוות תלמידי חכמים לשכינה, ושפיר נוכל לדרוש לרבות תלמידי חכמים. וזהו שאמרו 'עד שבא רבי עקיבא', שאז נוכחנו שניתן להשוות לשכינה[[24]](#footnote-24)". בעיון יעקב[[25]](#footnote-25) מציע שזו הכוונה 'לימד' רבי עקיבא, לא שדרש ברבים, אלא שידר מסר זה בחייו ובמותו.

בפרדס יוסף מציע שני פירושים. לדעתו רבי עקיבא נאבק בחוסר כבוד שנהגו תלמידיו זה בזה[[26]](#footnote-26). אפשרות נוספת היא שנחמיה העמסוני נרתע שמא יאמרו שלכבודו הוא דורש, שרוצה לרבות תלמידי חכמים גם לגבי 'כבד את ה' מהונך'[[27]](#footnote-27). רבי עקיבא שבשלב זה היה עשיר גדול ולא נזקק לבריות, לא חשש[[28]](#footnote-28).

**ד. מורא ההורים**

אמנם כבר דרשו ריבוי ליראה לעניין כיבוד הורים, ומדוע להימנע כאן? אולם לדעת בעלי התוספות, אין זו קושיה אלא תירוץ: אין צורך לדרשה נוספת: "כיון שהגיע לאת ה' אלהיך תירא פירש - אף על גב דבפ"ק דקדושין (ד' ל:) דריש: נאמר איש אמו ואביו תיראו ונאמר את ה' אלהיך תירא השוה הכתוב מורא אב ואם למורא שמים- לא הוה ניחא ליה למדרשיה לאוקמי לעשה יתירא". הרשב"א הציע תפקיד שונה לכל דרשה: "לרבות ת"ח. ואיכא למידק א"כ מפני שיבה תקום למה לי תיפ"ל מהכא, י"ל דאי מהא, הוה אמינא דוקא רבו דאמרינן מורא רבך כמורא שמים וא"נ רב מובהק אבל שאר ת"ח לא, כתב רחמנא מפני שיבה תקום כל שקנה חכמה".

בתוספות הרא"ש הוסיף להבדיל על פי מיקום המילה 'את': "לא משמע ליה לרבות מ'את' הסמוך לשם אלא כעין יראת השם". מוסיף הרי"ד בשם הרב ישעיה: "התם לא השוה ממש קאמר דאינן סמוכין זה לזה, אבל הכא אי הוה דריש את ה' לרבות, הוה משמע שמשווהו למורא של מקום".

**ה. מדוע לא התקשה נחמיה העמסוני בפסוקים קודמים?**

"כיון שהגיע לאת ה' אלהיך תירא הקשה וכו'. אבל מואהבת את ה' אלהיך לא פירש, דמאת דכתוב אצל מורא הקדוש ברוך הוא לא היה נראה לו לדרוש מורא בשר ודם[[29]](#footnote-29)".

: ומה שלא פירש מכי הגיע לואהבת את ה' אלהיך שהוא קודם, דאיכא למדרש ואהבת את **עבודת** ה' אלהיך[[30]](#footnote-30). " ולא קשיא מידי אם יהיה אוהב את ה' וגם יהיה אוהב החכמים, רק שהוקשה לו את ה' אלקיך תירא כי **היראה הוא האלקות** כמו שאמרו חכמים הוציא יראתו מחיקו, ובכמה מקומות, כי זהו עצם האלקות - היראה מטעם אשר אמרנו, כי האלקות נבדל מן אשר הוא אלקים לו.. עד שבא ר"ע ואמר לרבות ת"ח ועם כל זה אינו שום אלקות כי הת"ח הם באמת עם הש"י **טפלים אצלו**..[[31]](#footnote-31)".

"התורה והמצות יש להן שייכות ודבקות בהקב"ה כי כל התורה כולה שמותיו הן וכן כל המצות כולן הן סוד קדושתו יתברך כידוע ואיכא למימר שפיר דואהבת את ה' אלהיך אתי לרבויי שחייב האדם לאהוב התורה והמצות, כמו שנאמר מה אהבתי תורתך ואשתעשע במצותיך אשר אהבתי. אבל מורא, קא ס"ד דלא שייך כ"א בהקב"ה שאין האדם מתיירא מן התורה והמצות אלא ממי שצוה עליהן..'את' בכל מקום דריש מיניה לרבות דבר שיש לו שייכות או דבקות באותו דבר שכתוב בפירוש. ואב ואם אף על גב שהשוה הכתוב מוראן למורא שמים, מכל מקום אין להן לא שייכות ולא דבקות אל הקדוש ברוך הוא, הלכך דריש מיניה לרבו' תלמידי חכמים שיש להן דבקות עם ה'[[32]](#footnote-32)".

**ו. הדרשה של רבי עקיבא**

"אין שתוף אל הש"י, כי על ישראל נאמר (דברים ד') ואתם הדביקים בה' אלהיכם חיים כלכם היום. מ"מ הש"י נבדל מן האדם. וכך הוא אצל הת"ח אף כי יש לת"ח דביקות אל הש"י, מ"מ הם נבדלים מאתו כי הוא נבדל מהכל... ואין כאן ח"ו שיתוף כלל כאשר ירא מן החכמים, כי היראה הזאת מצד כי החכמים הם דביקים עם הש"י, והירא מן עבד המלך במה שהוא עבד המלך הרי אינו פוגם ביראת המלך, כי העבד הזה שייך למלך[[33]](#footnote-33)". "רבי עקיבא שבא ולמד לרבות ת"ח ס"ל דאין זה משוה מורא ת"ח למורא מקום, כי המורא מהם הוא מוראו[[34]](#footnote-34)".

"תלמידים חכמים אשר לא טעמו טעם חטא ומשלימין אבריהם בתרי"ג מצות שהן נגד רמ"ח אברים ושס"ה גידין נמי יש להן כביכול דמיון למרכבה העליונה.. כך הוא משרה שכינתו על נביאיו וחסידיו קדושי עליון ועושה נפלאות גדולות על ידיהן על ידי שפע צינור היורד מאתו יתברך על הנביא ההוא כי אז נעשה פי הנביא כפיהו יתברך ע"י דביקות השפע הבא מאתו יתברך וזה טעם גזירת כל הנביאים שנתקיימו מיד כגון נמי אלישע ואליהו ויהושע שאמר שמש בגבעון דום.. ומהאי טעמא היה כח ביד ת"ח הראשונים לענוש בעיניהם כרשב"י ורבי יוחנן בשורייני דעינא בלבא תליין ולבם היה דבוק בו יתברך. כתבתי זאת לפרש בזה חטאו של משה רבינו במי מריבה ולמה זה הכה פעמים. ונראה לפי שמשה רבינו ע"ה אדון הנביאים היה דוגמת המרכבה.. ובכל עת היה נמשך עליו השפע מאתו יתברך לכך כל מה שגזר נתקיים כי פי ה' דבר בו וכל מעשיו אשר עשה מעשה ה' היה, אבל באותה שעה נטה אל צד החומר ואחז במדת הכעס.. וכיון שכעס עליהם נפסק אז ונסתלקה ממנו שפעו יתברך אשר השפיע ונח עליו תמיד. לכך הכאה ראשונה שהכה על הסלע בכעסו היתה כהכאת אדם דעלמא לא מאתו יתברך.. ומיד הסיר כעסו מלבו והכין לבבו ונחה עליו רוח ה' כבראשונה לכך בהכותו הפעם השנית יצאו מים כי יד ה' עשתה זאת ולא ידו. ומ"מ כיון שלא יצאו מים בראשונה היה מקום לבעלי תלונה לומר **תחבולה היא זאת,** שכן דרך התחבולות פעמים שאין בהן ממש וזהו שנאמר יען לא האמנתם בי להקדישני[[35]](#footnote-35)".

**ז. כשם שמקבל שכר על הדרישה מקבל שכר על הפרישה**

"קבל שכרו במה שדרש את א' זכה לדרוש גם השני, ובזכות השני זכה לשלישי, וכן כלם. כי שכר מצוה מצוה. ובזכות האחרון שדרש זכה לפרוש מאת ה' שלא נכשל לרבות הדומה לה' ח"ו ומסתמא יקבל שכר על הפרישה מצוה אחרת כמותה". כבר ביארנו שיש שכר על דבקות באמת, ועל העמל.

1. תפארת שלמה (סוף אבות). [↑](#footnote-ref-1)
2. אדמו"ר הבית ישראל מגור. [↑](#footnote-ref-2)
3. שגם אם "נדחה אותו פירוש, חס ושלום לומר שיהיה עמלו של ראשון בתורה לבטלה" (מהר"ל נתיבות עולם ב, נתיב התוכחה ג). [↑](#footnote-ref-3)
4. שמות פרק א. [↑](#footnote-ref-4)
5. הבלשן יצחק אבינרי. על פי ערך 'את' ויקיפדיה. [↑](#footnote-ref-5)
6. שמות פרק י. [↑](#footnote-ref-6)
7. ורמז לכך רש"י שם. [↑](#footnote-ref-7)
8. "בהגהות הגאון רבי שאול קאצענעלבויגין (ברכות יג, א) ביאר לפי דברי הגמרא, שאצל אברהם אבינו נאמר 'ולא יקרא עוד את שמך אברם', וביעקב לא כתיב 'את' רק (בראשית לה, י) 'לא יקרא שמך עוד יעקב'. אלא דדרשו 'את - הטפל לבשרו', ולכן אצל אברהם אבינו שהשם אברם לא יהיה אף לא טפל, נאמר שאף לא יהי 'את' כלומר, שם זה לא יהיה אף לא כטפל, אבל אצל יעקב, ששם זה נשאר כטפל כמו שאמרו בגמרא (ברכות שם), לפיכך לא נאמר אצלו 'את' ". (דף על הדף דף מא עמוד ב). [↑](#footnote-ref-8)
9. שמות פרק יב. [↑](#footnote-ref-9)
10. מסכת פסחים דף ה עמוד א. שמא על זו הדרך, 'רק' ממעט, בלכתו אחור בסדר האותיות. [↑](#footnote-ref-10)
11. מסכת ברכות דף יב עמוד ב. [↑](#footnote-ref-11)
12. תלמוד ירושלמי מסכת ברכות פרק ט הלכה ה. [↑](#footnote-ref-12)
13. רש"י ד"ה את. [↑](#footnote-ref-13)
14. בראשית רבה פרשה א סימן יד. רבי ישמעאל אף הקפיד לדרוש גם 'את' במשמעות 'עם':

    "ויהי אלהים את הנער ויגדל, רבי ישמעאל שאל את ר"ע. א"ל: בשביל ששימשת נחום איש גם זו עשרים ושתים שנה אכים ורקים מיעוטים, אתין וגמין ריבוים, הדין את דכתיב הכא מהו? א"ל אילו נאמר: 'ויהי אלהים הנער' היה הדבר קשה, אלא את הנער, א"ל כי לא דבר רק הוא מכם ואם רק מכם, שאין אתם יודעים לדרוש! אלא: 'את הנער' - הוא וחמריו וגמליו ובני ביתו" (בראשית רבה פרשה נג אות טו). [↑](#footnote-ref-14)
15. על פי הרב לויפר, פורטל הדף היומי לפסחים דף כב עמוד ב, 'להרחיב'. [↑](#footnote-ref-15)
16. הרב דוד כוכב פורטל הדף היומי לחגיגה יב עמוד א, 'להרחיב'. [↑](#footnote-ref-16)
17. תלמידי הר"פ בשיטה מקובצת [↑](#footnote-ref-17)
18. מהר"ל. גם לדעת הרב אורי שרקי, נחמיה העמסוני חשש מדימוי צורה ליוצרה שהתפשט אז בנצרות. [↑](#footnote-ref-18)
19. מהרש"א. [↑](#footnote-ref-19)
20. חתם סופר מסכת פסחים דף כב עמוד ב. [↑](#footnote-ref-20)
21. המקנה מסכת קידושין דף נז עמוד א. [↑](#footnote-ref-21)
22. דף על הדף בבא קמא דף מא עמוד ב. [↑](#footnote-ref-22)
23. דף על הדף בבא קמא דף מא עמוד ב בשם רבי מרדכי גיפטר ראש ישיבת טלז. [↑](#footnote-ref-23)
24. רבי שמשון מאוסטרופולי מובא בדף על הדף. [↑](#footnote-ref-24)
25. לפסחים. [↑](#footnote-ref-25)
26. פרשת תזריע. [↑](#footnote-ref-26)
27. פרשת בראשית. הפירושים מובאים ב'דף על הדף' כאן. [↑](#footnote-ref-27)
28. מסכת נדרים דף נ עמוד א. [↑](#footnote-ref-28)
29. שיטה מקובצת בשם הרא"ש. [↑](#footnote-ref-29)
30. רי"ד בשם הרב ישעיה. [↑](#footnote-ref-30)
31. מהר"ל. [↑](#footnote-ref-31)
32. תורת חיים דף מא עמוד ב. [↑](#footnote-ref-32)
33. מהר"ל. [↑](#footnote-ref-33)
34. מהרש"א. [↑](#footnote-ref-34)
35. תורת חיים בבא קמא. [↑](#footnote-ref-35)